Man verdwyn wat familielid van verdrinking redArgieffoto (Foto: Piper60, Pixabay) ŉ 21-jarige man het Sondagmiddag by Pacaltsdorp naby George in die Wes-Kaap in die see verdwyn nadat hy ŉ familielid van verdrinking gered het. Robert van Helsdingen, Wildernis-stasiebevelvoerder van die Nasionale Seereddingsinstituut (NSRI) het gesê die span is omstreeks 15:00 ontbied ná berigte ontvang is van ŉ verdrinking. “By die toneel aangekom, is ŉ 23-jarige man op die strand behandel vir verdrinkingsimptome en hy is in ŉ stabiele toestand na die hospitaal geneem,” het Van Helsdingen verduidelik. “Hy het glo in systrome in die moeilikheid beland en is dieper in die see ingetrek. Hy kon egter die rotse bereik en uit die water kom. Die 21-jarige man het egter intussen in die water ingegaan om hom te help, maar het self onder die water verdwyn.” ŉ Groot lug-, kus- en seesoektog is van stapel gestuur op soek na die vermiste man. Annine Dormehl, woordvoerder van ER24, het bevestig die twee mans is familielede.